**§8.1.1 Opplæringsdelens omfang, sammensetning og innhold**

Opplæringsdelen skal være på mellom 30 og 40 studiepoeng og godkjennes av fakultetet etter anbefaling fra veilederen og ph.d.-utvalget ved grunnenheten. Innholdet av opplæringsdelen må være slik at det sammen med arbeidet med avhandlingen gir faglig bredde og fordypning. Opplæringen skal sammen med forskningsarbeidet bidra til oppnåelse av forventet læringsutbytte i tråd med ph.d.-programmets læringsutbyttebeskrivelser. Opplæringsdelen må være fullført og bestått i sin helhet før ph.d.-kandidaten kan søke fakultetet om å få avhandlingen bedømt.

Det forutsettes at emner/kurs som inngår i opplæringsdelen ikke samtidig er del av opptaksgrunnlaget eller inngår i tidligere avsluttede utdanningsenheter. Inntil 10 studiepoeng av tidligere avlagt emner/kurs, som ikke er eldre enn 2 år ved opptaksdato, kan innpasses i opplæringsdelen.

Forskerkurs skal vurderes av ph.d.-utvalget ved grunnenheten i forhold til kursets omfang og faglige nivå. Nasjonale og internasjonale forskerkurs med en varighet på fem fulle arbeidsdager gir 2 studiepoeng.

Opplæringsdelen består av en **obligatorisk** del og av en **valgfri** del.

Den **obligatoriske** delen på 15 studiepoeng skal bestå av:

* 5 studiepoeng innen et emne i forskningsetikk, vitenskapsteori og vitenskapsmetode
* 10 studiepoeng i avanserte faglige/vitenskapelige ph.d.-emner og/eller forskerkurs

Den **valgfrie** delen på 15-25 studiepoeng kan bestå av:

* ph.d.-emner og/eller forskerkurs
* emner/kurs i generiske ferdigheter.
* spesialpensum i form av litteratur og metodiske studier innen temaer eller fagområder der det ikke foreligger egnet undervisningstilbud. Spesialpensum skal beskrives på eget skjema hvor innhold, nivå, omfang og sensurform angis tilsvarende andre emnepresentasjoner på fakultetets nettsider. Pensumbeskrivelsen må være godkjent av grunnenheten før eksamen avlegges.
* mastergradsemner med karakter A eller B
* bachelorgradsemner, inntil 10 studiepoeng, med karakter A eller B for å understøtte tverrfaglighet og oppnåelse av forventet læringsutbytte.